আলেক্সেই ব্রুসিলভ
আলেক্সেই আলেক্সিয়েভিচ ব্রুসিলভ (রুশ: Алексе́й Алексе́евич Бруси́лов; ৩১ আগস্ট ১৮৫৩ – ১৭ মার্চ ১৯২৬) ছিলেন একজন রুশ জেনারেল এবং রণকৌশলবিদ। প্রথম বিশ্বযুদ্ধ চলাকালে উক্ত যুদ্ধে রাশিয়ার সবচেয়ে সফল আক্রমণাভিযান ব্রুসিলভ আক্রমণ ১৯১৬ সালে তার নেতৃত্বে পরিচালিত হয়েছিল। এসময় ব‍্যবহৃত নতুন আক্রমণাত্মক রণকৌশল ছিল তার নিজস্ব উদ্ভাবন। তার উদ্ভাবনী ও সফল রণকৌশল পরবর্তীতে জার্মানরা অনুকরণ করে। অভিজাত পরিবারে জন্ম নেয়া ব্রুসিলভ অশ্বারোহী কর্মকর্তা হিসেবে প্রশিক্ষণ গ্রহণ করেন, কিন্তু ১৯১৪ সালের মধ‍্যে তিনি অনুধাবন করেন যে মেশিনগান ও গোলন্দাজ বাহিনীর কাছে অসহায় অশ্বারোহী বাহিনী নতুন যুগের রণকৌশলে গুরুত্বহীন। ইতিহাসবিদদের মতে, প্রথম বিশ্বযুদ্ধের সময় ব্রুসিলভ ছিলেন একমাত্র রুশ জেনারেল যিনি বড় কোনো যুদ্ধ জয়ে সক্ষম ছিলেন।